Video: Joernalis sê jammer ná plaasmoord-kruis brand‘n Skermgreep uit die video. Die joernalis wat vandeesweek ’n herrie op sosiale media ontketen het nadat hy ’n wit kruis ter ere van die slagoffers van plaasmoorde in Brits in Noordwes aan die brand gesteek het, het om verskoning gevra. Talle sosialemediagebruikers het vandeesweek woedend gereageer nadat ’n video op sosiale media die ronde gedoen het waarin gesien kan word hoe Nick Motloung, ’n joernalis by Madibeng FM, Maandag die wit kruis aan die brand steek. “Dit was verkeerd.” Motloung het gesê hy het dit gedoen in reaksie op ’n voorval op ’n plaas in die omgewing. Veiligheidswagte het vroeër Maandag met rubberkoeëls op plaaswerkers op ’n plaas in die omgewing geskiet nadat ’n loongeskil tot onrus gelei het. Hy het die kruis gebrand in die lig van plaaswerkers wat “mishandel, uitgebuit, op geskiet en gevloek” word, het Motloung aangevoer. Hy het verder gesê hoewel hy gekant is teen plaasmoorde, moet die mishandeling en misbruik van plaaswerkers ook end kry. Hy besef nou dat sy optrede baie mense, swart en wit, ontstel en pyn veroorsaak het. Volgens Motloung wou hy bloot aandag trek om mense aan die praat te kry oor plaaswerkers se uitdagings. “Ek is ’n Christen en daarom gaan ek om verskoning vra … Al wat ek kan sê, is dat ek hul pyn voel en daarom gaan ek daarvoor om verskoning vra.” Nick Motloung (Foto: Facebook) Anthony Hall, ’n aktivis teen plaasmoorde, het intussen aangedui dat hy Dinsdag ’n saak van brandstigting en kwaadwillige saakbeskadiging teen Motloung by die polisiestasie in Worcester in die Wes-Kaap aanhangig gemaak het. ’n Nuwe kruis ter ere van plaasmoordslagoffers is glo reeds in die beskadigde kruis se plek opgerig. Arbeidgeskil Gert Janse van Rensburg, eienaar van die groenteplaas Langplaas in die omgewing van Brits, sê dié plaas se werkers was Maandag ongelukkig omdat hul loon minder as dié van die vorige maand was weens ’n nuwe betaalsisteem. Volgens Janse van Rensburg is die werkers reeds in September betaal vir die eerste twee dae in Oktober se werk hoewel hulle dit nie verstaan het toe hulle Oktober se loon ontvang het en dit natuurlik minder as die vorige maand was nie. Om sake te vererger het die EFF glo betrokke geraak wat daartoe gelei het dat die werkers nie die vrymoedigheid gehad het om met die bestuur daaroor te praat nie. Die plaaswerkers het gevolglik Maandag oproerig geraak en klippe is glo na die bestuur op die plaas gegooi terwyl skade aan vragmotors op die plaas aangerig is. Dit het ook in ’n stadium gelyk asof eiendom aan die brand gesteek gaan word en die hulp van private veiligheidswagte is ingeroep. Volgens Janse van Rensburg het die veiligheidswagte glo die situasie probeer ontlont toe van die plaaswerkers een van hulle se vuurwapen wou afneem. Rubberkoeëls is gevolglik afgevuur en ses plaaswerkers is in die voorval beseer. Kapt. Aafje Botma, woordvoerder van die polisie, het die voorval aan Maroela Media bevestig. Sy sê twee van die plaaswerkers is ernstig beseer terwyl vier ligte beserings opgedoen het. Ses sake van poging tot moord is ná die voorval by die polisie aanhangig gemaak. Botma sê ’n groep EFF-lede het Woensdag by Langplaas betoog hoewel die betoging vreedsaam verloop het. ’n Ander betoging elders deur die ANC rakende die kwessie was egter meer oproerig. Twee sake van kwaadwillige saakbeskadiging en een van openbare geweld is ná dié betoging aanhangig gemaak.